WVF-uitbetalings ‘kom nie by mense uit’(Foto: Maroela Media) Dis oënskynlik chaos met die Werkloosheidsversekeringsfonds (WVF) se uitbetaling van eise uit die regering se tydelike noodverligtingsfonds (Covid-19 TERS) wat in reaksie op die landwye staat van afsondering ingestel is. Gerhard Papenfus, uitvoerende hoof van die Nasionale Werkgewersvereniging (Neasa), het Vrydag gesê die organisasie doen daagliks ŉ opname onder nie net Neasa se duisende lede nie, maar ook ander werkgewers, oor die uitbetaling van eise. Sowat een duisend werkgewers neem elke dag aan die peiling oor die uitbetalings deel. Uit dié deelnemers het 54% van werkgewers tot dusver aangedui dat hulle meer as ŉ week ná betaaldag nog geen uitbetaling van die WVF ontvang het nie. Sowat 55% van diegene wat wél een of ander vorm van betaling gekry het, stem nie saam met die bedrag wat oorbetaal is nie. “Sommige mense kry absurde bedrae geld en ander herken glad nie enige van die bedrae nie,” het Papenfus gesê. Hy het bygevoeg die aansoekproses is boonop geweldig ingewikkeld, wat beteken talle werkgewers sien moontlik bloot nie kans daarvoor nie en dien gevolglik geen eise in nie. In ander gevalle het werkers wat wél ŉ betaling van die WVF ontvang het, maar wat agterstallige skuld by banke het, nie ŉ sent daarvan gesien nie omdat die bank dit onregmatig weerhou het. Papenfus het gesê geen betaling van die WVF mag teruggehou word nie en die kwessie word in individuele gevalle met banke opgeneem sodat die geld vrygestel kan word. Die bedryfshoof van ŉ Pretoriase sakeonderneming sê die maatskappy voldoen aan alle tersaaklike arbeidswetgewing, ook die oorbetaal van WVF-bydraes. Hulle het vandeesmaand eise vir al hul werkers by die WVF ingedien, maar dit is verwerp. In een geval het die WVF aangedui die naam van die bank – ŉ bekende Suid-Afrikaanse handelsbank – bestaan nie op die stelsel nie. In ander gevalle – waar daar op die departement se aanlyn stelsel gesien kan word dat spesifieke werkers wél geregistreer is – is eise verwerp omdat die betrokke werkers glo nie op die departement se stelsel gevind kan word nie. (Foto: Facebook) Hy sê hulle het die voorgeskrewe klagteprosedure gevolg om die probleem aan te meld. E-posnavrae word egter met ŉ standaardreaksie beantwoord. Maroela Media het self ŉ toets-e-pos na die adres gestuur en ook ŉ standaardboodskap gekry. Dit lui: “Your Covid19ters application is acknowledged. We understand that you have been awaiting for your payments impatiently and we regret to inform that your applications cannot be concluded as it has been observed that a number of the employees in your employment do not appear to be on the Fund’s Database. “We hereby request you to submit and upload your Declarations on the Fund’s uFiling portal by accessing the link www.ufiling.co.za” Die sakeman sê die onderneming kan dié maand geen salaris betaal nie. Hulle kon sedert die aanvang van die afsonderingstydperk grootliks glad nie sake doen nie. “Ons hét nie meer geld om werkers te betaal nie,” het hy gesê. Maroela Media het vroeër berig die departement van arbeid het teen April R2,2 miljard vir TERS-voordele uitbetaal. Tóé het die departement gesê byna R900 miljoen se voordele word vertraag omdat werkgewers moes bevestig dat sekere werkers wél in diens is, omdat hulle glad nie op die stelsel verskyn nie, of omdat die inligting wat verskaf is, bloot onvoldoende was. In sommige gevalle beskuldig werkers – wat die departement se syfers oor die regering se uitbetalings sien en verwag om betaal te word – werkgewers nou daarvan dat hulle die betalings weerhou. “Die WVF sê hy betaal die geld, maar dit kom nie by die mense uit nie,” het die man gesê. Maroela Media het navrae aan die departement oor die probleme gerig en wag op terugvoer.